**Analyser konkurrentene og se hva bedriften kan lære av dem**

**Antall elever:**

Passer som par- eller gruppeoppgave (2–4 elever), men kan også løses individuelt.

**Tidsbruk:**

3-4 arbeidsdager

**Bakgrunn og mål med oppgaven:**

For at en bedrift skal kunne forbedre seg og holde seg konkurransedyktig, er det viktig å vite hva konkurrentene gjør – både bra og dårlig. Ved å analysere lignende bedrifter i samme bransje eller område, kan man få ideer til forbedringer, nye tjenester eller smartere løsninger.

I denne oppgaven skal dere sammenligne bedriften med 2–3 konkurrenter og komme med forslag til hva den kan lære eller gjøre annerledes.

**Hvordan kan dere jobbe med oppgaven:**

1. **Velg konkurrenter**

Få hjelp fra veilederen deres til å velge ut noen bedrifter som driver med noe av det samme og som det kan være lurt å sammenligne seg med:

* + Finn 2–3 bedrifter som ligner, enten lokalt eller digitalt
  + Det kan være innen samme bransje, samme kundegruppe, eller samme type tjenester

1. **Undersøk konkurrentene**

Gå på ulike nettsider, snakk med ansatte eller gå innom konkurrentene for å snakke med dem som jobber der:

* + Hva tilbyr de? (produkter, tjenester, åpningstider, spesialtilbud)
  + Hvordan ser nettsiden deres ut?
  + Hva gjør de i sosiale medier?
  + Hvordan er prisnivået sammenlignet med bedriften dere er hos?

1. **Sammenlign med egen bedrift**

For å sammenligne må dere finne noen ting dere ønsker å se nærmere på. Er det varer, priser, kundeservice, arrangementer, prosjekter, tilbakemeldinger eller lignende?

* + Sett opp de tingene dere vil undersøke i en tabell eller punktliste:
    - Hva gjør konkurrentene bedre?
    - Hva gjør denne bedriften bedre?
    - Er det noe konkurrentene tilbyr som denne bedriften ikke har?

1. **Skriv en rapport med anbefalinger**   
   Rapporten bør inneholde:
   * Kort beskrivelse av hver konkurrent
   * Sammenligning av nøkkelfaktorer (pris, kvalitet, tilgjengelighet, markedsføring)
   * Anbefalinger: Hva kan bedriften gjøre for å forbedre seg eller skille seg ut?
2. **Lag en PowerPoint med hovedpunktene:**
   * 4–6 slides med:
     + Kort om metoden dere har brukt for å komme frem til det dere har funnet ut
     + Konkurrentoversikt, bruk oversiktene dere har laget for å sammenligne bedriftene.
     + Viktige funn
     + Forslag til tiltak

**Presentasjon av resultatet:**

Avtal et møte med veilederen din, en gruppe ansatte eller med ledelsen slik at du/dere kan presentere det dere har laget. Velg én eller flere presentasjonsformer:

1. **Muntlig fremlegg** for ansatte eller ledelsen
2. **Vis PowerPoint-presentasjon** med klare og visuelle funn
3. **Lever rapporten** som et skriftlig dokument til veileder eller kontaktperson

**Tid til forbedringer etter fremleggelse:**

Når dere har fått tilbakemeldinger fra de som har sett på det dere har laget, kan dere gjøre noen endringer på den for at det skal bli mer tilpasset arbeidsplassens behov. Sett av 2-3 timer til å justere materiell eller ideer basert på tilbakemeldinger. Presenter den så på nytt eller gi resultatet til den dere blir enige om.

**Lykke til!**